
ZENITIZAM I KNJIŽEVNO-POVIJESNI PRIJEPORI OKO NJEGA

Detalj neke umetnosti razumeti
(o plitkoćo kočopernosti)

je plan ludaka ili profesora.
(D. Aleksić: Dadaizam)

Među brojnim slijednicima i sljedbenicima avangardnih umjetničkih pokreta prve polovice dvadesetog stoljeća (futurizam, ekspresionizam, dadaizam, kubizam...), posebno mjesto i po stilskim značajkama i po međunarodnoj prepoznatljivosti i po izvornoj hibridnosti zauzima zenitizam. Nastao na općeevropskoj sumnji u humanizam, racionalizam i znanstveni progres poslije Prvog svjetskog rata, na razmeđi utjecaja Istoka i Zapada (plurali!), uzbirući istovremeno iz tradicije i hrvatske i srpske književnosti, koristeći oblike i forme ekspresionizma, dadaizma, ali i ruske narodne, odnosno avangardne književnosti, zenitizam je na osovini Zagreb <––> Beograd imao bitno različit karakter od drugih avangardnih pokreta srednje i istočne Evrope.
Temeljni izvor zenitističkih ideja bio je časopis “Zenit”, koji je izlazio najprije u Zagrebu od 1921. do 1923., a potom u Beogradu do 1926. Pored časopisa postojala je i Biblioteka "Zenit", koja je objavljivala knjige suradnika časopisa (Micić, Iwan Goll, Branko Ve Poljanski, Marijan Mikac i anonimni autor djela pod nazivom “Metafizika ničega”). Posebno je značajno objavljivanje albuma “Arhipenko - Nova plastika”, s predgovorom Ljubomira Micića “Prema optikoplastici” (1923). U njemu su naznačeni principi zenitističke skulpture zamišljene kao nemimetičke, nove forme inspirirane Arhipenkovim delima. 
Razlažući programatske ideje novog umjetničkog pravca, pokretač i urednik časopisa “Zenit”, Ljubomir Micić (1895-1971), u prvom broju izdanom 1921., manifestom “Čovek i umetnost” prokazuje prvu fazu zenitizma koja nastaje na temeljima futurizma i njemačkog ekspresionizma. U toj prvoj fazi začetoj u duhu ekspresionizma (što možemo razumjeti ako uzmemo u obzir Micićevo pjesničko djelo prije osnivanja časopisa) susrećemo izrazito humanističko raspoloženje u poratnom ozračju. Časopis u prvim brojevima ugošćuje književne i likovne umjetnike ne samo s područja tadašnje države već i brojne inozemne autore, surađujući s pripadnicima raznih avangardnih pokreta. Uostalom, i po ideji osnivača “Zenit” je bio internacionalno usmjeren i zasnovan na interdisciplinarnom jeziku, ne samo jezično i/ili likovno već za to vrijeme posebno revolucionarno, grafičarski i tipografski. Tako je već u prvim recenzijama zenitističkih manifesta uočena njihova sličnost s futurizmom i ekspresionizmom, dadaizmom i naturalizmom, zbog čega je časopis dobio podijeljene kritike. 
Dadaistički utjecaj potječe od Dragana Aleksića (1901-1958), deklariranog dadaista, koji se susreo s berlinskim dadaistima u Pragu, gdje je studirao slavistiku. Objavljen u trećem broju Zenita, njegov manifestni tekst  “Dadaizam” zapravo nije u potrazi za novim stilom i pokretom, već smjera sadržajno i stilski predstaviti već postojeći pokret, dadaizam. Aleksićev manifest sadržajno promovira i upućuje u dadaističko djelovanje (pa čak daje i kratku povijest dadaizma u formi reklamnog oglasa), te vrlo uspješno koristi njihova načela stvaranja, osporava i odbacuje dotadašnji kanon, tradiciju, moraliziranje..., odlazeći korak dalje na njihovom putu ka potpunoj negaciji koja zvuči dodatno osvježena njegovim gramatički i sintaktički neispravnim rečenicama. Tako je njegov tekst pun leksičkih tvorevina, alogizama, ugrađen u infantilan, ludistički i primitivan jezik koji ne poštuje norme sintakse ili semantike. “Insistirao je na simultanosti, apsurdu, ironiji, groteski, skraćenosti i neposrednosti delovanja, interdisciplinarnosti i uvođenju novih medija (fotografija, film). Njegova autorska krilatica ‘kako-te-dragost’ podrazumevala je princip apsolutne dadaističke slobode, izvan svih pravila i kanona.”
 Zenitizam postaje u velikoj mjeri određen dadaizmom, unatoč kasnijem razilaženju Micića i Aleksića, pa čak i u tekstovima u kojima se značaj i utjecaj dadaizma potpuno negira, poput “Dada-Jok” Micićeva brata Branka Ve Poljanskog (1897-1947). Aleksić nakon razilaženja s Micićem i Ve Poljanskim nastavlja formiranjem dadaističkog kružoka i izdaje publikacije “Dada-Jazz” i “Dada-Tank”, surađuje s mađarskim časopisom “Ma”, Tristanom Tzarom, Hugom Ballom, Maxom Ernstom..., te se naposljetku priključuje radu beogradskih nadrealista. 
“Zenit” čitavo vrijeme postojanja njeguje suradnju s brojim domaćim i stranim umjetnicima iako prema kraju svog djelovanja sve češće gubeći suradnike koji su mu davali primarni značaj. Nakon prve faze, obilježene ponajviše utjecajem njemačkog ekspresionizma i časopisa “Der Sturm”, što eksplicitno iskazuje i sam Micić u manifestu “Čovek i umetnost”: “Zenitizam - kao inkarnacija duha i duše imperativ je za najvišim izražajem u umetničkom delu. Zenitizam je težnja za stvaranjem najviših oblika. Zenitizam je apstraktni metakozmički ekspresionizam. Zenitizam i ekspresionizam su zrcala u kojima ćemo ugledati našu strašnu unutrašnju bol - dramu naše duše.”
, “Zenit” za vrijeme suuredništva Micića s Iwanom Gollom odbacuje ekspresionizam (“Der Expressionismus Stirbt” – “Ekspresionizam umire”) i afirmira konstruktivizam pronalazeći svoje uzore u ruskoj avangardi. Ono što je neosporna Zenitova važnost jest njegova informiranost o umjetničkim zbivanjima u Rusiji, objavljivanje tekstova i prijevoda ruskih avangardista. Utjecaj ruske konstruktivističke poetike najviše i najuspješnije se odražava na dizajnerskom i likovnom nivou “Zenita”, a “Zenit” se kao jedini jugoslavenski umjetnički časopis promovirao i na izložbi “Revolucionarne umjetnosti Zapada” u Moskvi 1926. Dokaza o povezanosti s Rusijom ima mnogo, naprimjer broj časopisa posvećen Lenjinovoj smrti, te brojevi 17-18 pod nazivom “Ruska sveska” u kojima se prezentira dramska, likovna i filmska umjetnost, kao i pjesništvo, teorijski radovi ruskih umjetnika, pa i učestalo zastupljeni ili prezentirani stvaraoci poput Majakovskog, Kandinskog, Maljeviča, Tatlina i drugih. Micićev tekst “Šimi na groblju latinske četvrti” koji gradi priču na Tatlinovom spomeniku na kojemu se nalazi radio centrala koja emitira vijesti iz cijelog svijeta, samo je jedan od brojnih primjera korištenja prepoznatljivih motiva inspiriranih ruskim uzorima, umjetničkim i političkim zbivanjima. Na sličan način i Branko Ve Poljanski u prvom i jedinom broju časopisa “Svetokret – List za ekspediciju na severni pol čovekovog duha” u Ljubljani 1921. izražava lijevu orijentaciju, i fascinaciju Oktobarskom revolucijom: “Živela Internacionala! Proleteri svih zemalja, ujedinite se! Živeli Sovjeti! Živeo Lenjin i Trocki!”
U manifestu “Kategorički imperativ zenitističke pesničke škole” (izdan u “Zenitu” br. 13, 1922. godine), Micić već samim naslovom (koji aludira na Kantov kategorički imperativ), nagoviješta provokativnost teksta kao kvaziznanstvenog govora upućenog samom vrhu hrvatske i srpske inteligencije, ali i sveukupnom građanstvu, pjesnicima, i vjernicima obaju crkava, s namjerom da izazove reakcije i protest onih kojima je namijenjen. Ovaj manifest svojevrsni je katalog avangardnih načela koje zagovara zenitizam ispunjen primjerima iz hrvatske avangarde (zenitizma), te ponovno asocijacijama na rusku avangardu i ruskim primjerima kojima se objašnjava nova umjetnost i njezina polazišta. Micić čak jasno progovara o novoj poetici opisujući je u niječnom obliku, odnosno kakva ona ne bi trebala biti, pa tako poetika “ne smije biti banalna, rimovana, epska, sentimentalna, bezidejna, simbolična”
. S druge strane Micić afirmativno progovara o postupcima poput simultanizma, o bitnosti asocijacija, elasticitetu riječi, paradoksu, konstrukciji, nesentimentalnosti, i sličnima postupcima koji bi unatoč svim pokušajima odvajanja avangardnih -izama jednog od drugih, zapravo spadali pod zajednički nazivnik. Poetski govoreći, zenitizam se odlikuje visokim stupnjem neposredne apsurdnosti, čije je temeljno svojstvo prihvatiti rasprostiranje izvjesnog broja svojstava i činjenica ne manje objektivnih od ostalih – samo smještenih u drugačijoj, podsvjesnoj ‘stvarnosti’.
Nakon Micićeva preseljenja u Beograd, “Zenit” izlazi od 1924. do kraja 1926. kada biva zabranjen ponajprije zbog teksta “Zenitizam kroz prizmu marksizma”, dr M. Rasinova, no u toj finalnoj fazi zenitizma Micićevo zagovaranje primitivizma u umjetnosti poprima radikalnije usmjerenje (na planu izraza – pučki, kavanski govor, i sadržaja – za balkanizaciju Evrope), i na kraju se razvija u nacionalističko promoviranje balkanskog srpstva. Iako zagovara barbarstvo kao opoziciju europskoj kulturi, napretku i civilizaciji nekim se njezinim aspektima divi – znanstvenom napretku, tehničkoj civilizaciji, arhitekturi..., što je naročito izraženo preko odnosa prema Nikoli Tesli i njegovim izumima. Iako se u pokušaju da negira sve dotada stvoreno (umjetničko, društveno) u prvim manifestima očituje Micićevo priznavanje lijevih usmjerenja, političkih i umjetničkih revolucionarnih kretanja, pa tako imperativno zahtjeva novu arhitekturu, formu, stil, film, razlažući svoj vrijednosni sustav (“Šumi na groblju latinske četvrti”), već se u njima može uočiti pomalo paradoksalni zahtjev za primitivizmom. Iako na Zapadu funkcionira kao usklađeni postupak u istraživanju, pa i inzistiranju na orijentalnom kao boljem (zbog iskazivanja samokritičnosti), balkansko zagovaranje balkanizacije nelegitiman je postupak, jer nije kritički raspoložen prema vlastitome, prema tradiciji (zagovaranje folklora je tradicijski prisutno pa je to samo ponavljanje) jer ne dekonstruira i ne destruira vlastitu zbilju. Kako kaže Konstantinović to ne može biti balkanski ogranak dadaizma jer “on nije balkansko antibalkanstvo niti srpsko antisrpstvo”
. U tom primitivizmu, načelno se nadovezujući na evropsku avangardu, Micić zastranjuje u nacionalizam, na sličan način kao i Marinetti u fašizam. 
Upravo zbog fokusiranja na zenitizam u zalasku i njegovu treću fazu – izraziti srpski nacionalizam (daljnji je razvoj zaustavljen jer časopis biva zabranjen), zenit kao pokret postaje kontroverza. I u srpskoj i u hrvatskoj književnoj teoriji pojavljuju se autori koji se bore za afirmaciju zenitizma ili ga niječu s više aspekata. Počnimo od toga da se već u vrijeme izdavanja časopisa javljaju brojne reakcije usmjerene ka negaciji njegove vrijednosti. Tako suvremenici poput Krleže, Šimića, Cesarca i Keršovanija pišu recenzije i komentare na časopis. A. B. Šimić Micića stavlja kao primjer za loše pjesnike – retorike, praznoslovce (otprilike na sličnom planu kao i Krležina “Pana”: “Ples, karneval, poklade, vašar riječi. Talambas boja i šarenih napjeva. Kalambur slika. Zbirka svagdanjih riječi i otrcanih fraza. Retorika u ekstremu; retorika koja se prebacuje preko glave i komedijaši sa samom sobom.”), Miroslav Krleža polemizira s Micićem oko vrednovanja Kandinskog poričući sve ruske apstraktne umjetnike, dok Micić svoju poetiku gradi upravo na konstruktivizmu ruskih umjetnika. 
U Češkoj, František Gotz korektno recenzira propagandni letak “Zenita” odaslan stranim avangardnim časopisima i pronicljivo uočava njegove utjecaje, od futurističke fascinacije industrijskim napretkom, preko ekspresionističkih, konstruktivističkih itd. i unatoč tome što jasno prepoznaje utjecaje i suprotnosti koje zenitizam pomalo pretenciozno pokušava obuhvatiti u novom pokretu, Gotz ipak prepoznaje kaotičnost, dinamičnost i razornost kao vrijednost kojoj treba dati prostora da se razvije. Ipak, reakcije Micićevih suvremenika najčešće su negativne, a i sami suradnici gotovo u pravilu su obustavljali suradnju zbog razilaženja u idejama i poetikama, ili iz sasvim osobnih razloga. Razlozi takvih kritika zasigurno su različiti i mnogobrojni, od do tada utvrđene “prakse” većine avangardnih pokreta da niječe poetike drugih, do Micićeva slabog pjesničkog talenta. Uz sve to, broj suradnika u sva 43 izdana broja časopisa ostaje impozantan i impresivan. Među njima posebno valja izdvojiti Josipa Seissela (Jo Klek), najpoznatijeg hrvatskog nadrealistu (kasnije cjenjenog arhitekte, grafičara i slikara) koji je radio crteže, slike, projekte za arhitektonske objekte, kolaže, nacrte za kostime i zavjesu zenitističkog kazališta... 
U novije vrijeme i međunarodni značaj, karakter i prepoznatost “Zenita” kao vrijednog avangardnog časopisa, pokušava se zanijekati. Polemika oko “Zenita” ponovno se razvija osamdesetih godina nakon i povodom izložbe “Zenit i avangarda 20-ih godina” u organizaciji Narodnog muzeja Beograda (postavljene u Beogradu i Zagrebu). Katalog izložbe pišu Irina Subotić i Vida Golubović, obje stručnjakinje na području jugoslavenske avangarde i zenitizma. Na samu izložbu, i još više na reevaluaciju zenitizma i Micićeva djela i lika, javljaju se žučne rasprave. Tako se s jedne strane Cvjetko Milanja i Branimir Donat, a posebno Dražen Katunarić prilično negativno osvrću na zenitizam, kako u ranijim tekstovima koji se nadovezuju prije svega na izložbu, tako i u novijim izdanjima književno-teorijskih studija i antologija o (hrvatskom) ekspresionizmu u kojima se spominje i zenitizam. I iako su prijašnje kritike neutemeljeno zenitizam svrstavale isključivo kao pokret koji pripada srpskoj književnosti, danas ga svojataju i naši kritičari navodeći za to mnoge razloge (počeo je izlaziti u Zagrebu s evidentnim utjecajem zagrebačkog književnog kruga; glavni ličnosti vezane uz “Zenit” su hrvatski Srbi itd.) usprkos Micićevom srpskom nacionalizmu koji možda naposljetku ipak ispada glavni kamen spoticanja i uzrok poricanju svih vrijednosti zenitizma. 
Jedan od problema vezanih uz suvremene prijepore oko zenitizma jest i (za sada) nekritičko promatranje utjecaja zenitizma, ali i drugih avangardnih pokreta dvadesetih i tridesetih godina na avangardne tendencije šezdesetih i sedamdesetih. Na sličan način na koji se stvaralaštvo generacije ruskih umjetnika u razdoblju šezdesetih (takozvano vrijeme hruščovljevog zatopljenja) nadovezivalo na blistavu baštinu avangarde stvaralački je reinterpretirajući (moskovska kritika to danas označava pojmom “strogi stil”) i čije stvaralaštvo danas u tom kontekstu izaziva veliku pažnju javnosti, vojvođanska Grupa ((  naprimjer vraćala se tradicijama zenitističkih priredbi, ali u skladu s tada aktualnim tendencijama u evropskoj i svjetskoj konceptuali. Subotički Bosch i Bosch “eklektički suočava tragove istorijskih avangardi, istočnoevropski undergroud, taktike iz doba realnog socijalizma i internacionalnu postobjektnu umjetnost.”
 Valja ipak priznati da se većini ozbiljnih studija o zenitizmu, a posebno o njegovom utjecaju zadržava na području vizualnih umjetnosti, dok za sada ne postoji relevantna studija koja bi promatrala književne (ili književno-teorijske) utjecaje zenitizma (ali i drugih avangardnih tendencija početka stoljeća) na zbivanja primarno u hrvatskoj književnosti kraja dvadesetog stoljeća. 
Ostajemo, dakle, pred dilemom: je li zenitizam slijepa ulica ili se radi o slijepoj pjezi suvremenih povjesničara književnosti? Je li “Zenit” manje vrijedan ili loš zbog pokušaja objedinjavanja različitih, često suprotnih ideja i poetika drugih avangardnih tendencija? Je li “Zenit” loš zbog evolucije svojih ideja? I naposljetku, je li sve vezano uz “Zenit” loše zbog njegovog finalnog pada u nacionalizam? Što se ovog posljednjeg – i na neki način najkontroverznijeg – tiče, svakako da se ne radi niti o prvom, a vjerojatno niti o posljednjem primjeru te vrste: prisjetimo se samo velikana svjetske književnosti poput Ezre Pounda ili Knuta Hamsuna i njihove otvorene privrženosti fašizmu, odnosno nacizmu. Vrednovanje njihovih djela, međutim, niti počinje, niti se zaustavlja na njihovim političkim stavovima, pa svakako ne bi bilo pravedno zenitizam kao pokret, pa čak niti Ljubomira Micića kao autora promatrati na taj način. 
Možemo zaključiti da je jedino oko čega se gotovo svi slažu neosporna vizualna i likovna vrijednost “Zenita”. No, počevši od pjesničkog talenta Micića do sadržajnog i formalnog ocjenjivanja njegovih manifesta, sve je ostalo vrlo negativno, a nerijetko i površno prosuđeno. Možda najnepravednije osporavano je internacionalno značenje “Zenita” i njegove veze sa svjetskim umjetnicima izvan zemlje. Ma koliko Donat ili Milanja pojašnjavali utjecaje, veze i važnost drugih časopisa (npr. poznavanje nikad izdanog futurističkog časopisa “Zvrk” u Italiji) broj suradnika u “Zenitu”, ma koliko se vremenom smanjivao, ostaje impozantan, i činjenica da je upravo “Zenit” uvršten u inozemne publikacije o avangardi (napose dadaizmu počevši od Richter: “Dada – Art and Antiart”, ali i Krisztina Passuth: “Avantgarde kapcsolatok Prágától Budapestig 1907-1930” (Avangardne veze od Praga do Budimpešte); Budapest, Balassi Kiadó, 1998; Timothy Benson: “Central European Avant-Gardes: Exchange and Transformation, 1910-1930”, MIT Press, 2002; Šuvaković&Djurić: “Impossible Histories: Historic Avant-Gardes, Neo-Avant-Gardes, and Post-Avant-Gardes in Yugoslavia, 1918-1991”, MIT Press, 2003) i prepoznat od stranih umjetnika, ne može se tako jednostavno proglasiti slučajnošću. Samo ta činjenica, naravno, ne mora i ne smije značiti nekritičko prihvaćanje “Zenita” kao vrhunskog, ali ne dozvoljava ni siromašno argumentirano pobijanje većine njegovih vrijednosti. 

